เงินทะลักตลาดหุ้นตราสารหนี้
เงินต่างชาติไหลเข้าตลาดตราสารหนี้เดือน ก.ย. 6.78 หมื่นล้าน เข้าตลาดหุ้น 3,586 ล้าน ดันดัชนีปิด 1,635 จุด วันที่ 8 ก.ย.
9 ก.ย. 2560

เงินต่างชาติไหลเข้าตลาดตราสารหนี้เดือน ก.ย. 6.78 หมื่นล้าน เข้าตลาดหุ้น 3,586 ล้าน ดันดัชนีปิด 1,635 จุด วันที่ 8 ก.ย.
น.ส.อริยา ติรณะประกิจ รองกรรมการผู้จัดการ สมาคมตลาดตราสารหนี้ไทย เปิดเผยว่า เดือน ก.ย.ตั้งแต่วันที่ 1-8 ก.ย.ที่ผ่านมา มีเงินต่างชาติไหลเข้ามาลงทุนตราสารหนี้ไทย 6.78 หมื่นล้านบาท ส่งผลให้นับตั้งแต่ต้นปีจนถึงวันที่ 8 ก.ย. 2560 มีเงินต่างชาติเข้ามาในตลาดตราสารหนี้ 195,500 ล้านบาท เนื่องมาจากค่าเงินดอลลาร์สหรัฐที่อ่อนค่ามีความชัดเจนว่าธนาคารกลางสหรัฐ (เฟด) จะคงดอกเบี้ยนโยบายในระยะยาวทำให้ต่างชาตินำเงินมาลงทุนประเทศตลาดเกิดใหม่ที่ปัจจัยพื้นฐานดีกว่า โดยพื้นฐานเศรษฐกิจของไทยก็จัดว่าดี
ทั้งนี้ เงินไหลเข้าเดือน ก.ย.ส่วนใหญ่เข้ามาลงทุนตราสารหนี้ระยะสั้นระยะ 1 เดือน 3 เดือน และ 6 เดือน ประมาณ 4.9 หมื่นล้านบาท ที่เหลือ 1.8 หมื่นล้านบาท เป็นถือครองตราสารหนี้ระยะยาว เทียบตั้งแต่ต้นปีจนถึงวันที่ 8 ก.ย.ถือครองพันธบัตรระยะยาว 1.6 แสนล้านบาท ที่เหลือ 4.5 หมื่นล้านบาท ถือครองตราสารหนี้ระยะสั้น
ดังนั้น สอดคล้องกับเงินไหลเข้าตลาดหุ้นไทยวันที่ 1-8 ก.ย.อยู่ที่ 3,586 ล้านบาท ส่งผลให้นับตั้งแต่ต้นปีจนถึงวันที่ 8 ก.ย. มีเงินไหลเข้าตลาดหุ้น 6,281 ล้านบาท
สำหรับเงินต่างชาติที่ไหลเข้าหุ้นไทยนี้ ได้เป็นส่วนหนึ่งที่ผลักดันให้ดัชนีทะลุ 1,600 จุดเมื่อปลายเดือนส.ค.ที่ผ่านมาจนกระทั่งล่าสุดวันที่ 8 ก.ย.ดัชนีหุ้นไทยปิดที่ 1,635.61 จุด เพิ่มขึ้น 2.95จุดหรือ0.18%ด้วยมูลค่าการซื้อขาย 76,731.60 ล้านบาท
น.ส.ธิดาศิริ ศรีสมิต รองกรรมการผู้จัดการและประธานบริหารการลงทุนตราสารทุน บริษัทหลักทรัพย์จัดการกองทุน (บลจ.) กสิกรไทย กล่าวว่า แนวโน้มเศรษฐกิจไทยในช่วงไตรมาสสุดท้ายของปีนี้จะยังขยายตัวต่อเนื่องจากการดำเนินนโยบายลงทุนโครงสร้างพื้นฐานของภาครัฐ ภาคการท่องเที่ยว รวมทั้งการเริ่มฟื้นตัวของการบริโภคภาคเอกชน บลจ.กสิกรไทย ยังคงคาดการณ์ดัชนีหุ้นไทยปลายปีอยู่ที่ระดับ 1,650 จุด ซึ่งบริษัทจะเน้นที่การคัดเลือกหุ้น โดยเฉพาะหุ้นกลุ่มที่มีแนวโน้มด้านผลการดำเนินงานที่แข็งแกร่งในปี 2560 และหุ้นที่ราคายังน่าสนใจ
ด้านราคาทองของสมาคมค้าทองคำวันที่ 8 ก.ย.ทองแท่งรับซื้อบาทละ 21,050 บาท ขายออก 21,250 บาท ทะลุบาทละ 21,000 บาทเป็นครั้งแรก